A BIZOTTSÁG HATÁROZATA

(2002. május 13.)

az emberi fogyasztásra szánt vízzel érintkező építési termékek megfelelőségének a 89/106/EGK tanácsi irányelv 20. cikke (2) bekezdése szerinti igazolási eljárásáról

(az értesítés a C(2002) 1417. számú dokumentummal történt)

(EGT vonatkozású szöveg)

(2002/359/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 93/68/EGK irányelvvel[1] módosított, az építési termékekre vonatkozó tagállami törvényi, rendeleti és közigazgatási rendelkezések közelítéséről szóló, 1988. december 21-i 89/106/EGK tanácsi irányelvre[2] és különösen annak 13. cikke 4. bekezdésére,

mivel:

(1) A Bizottságnak egy termék megfelelősége igazolása során a 89/106/EGK irányelv 13. cikkének (3) bekezdése szerinti két eljárás közül azt kell választania, "amelyiknek a legkisebb a költségigénye és emellett megfelel a biztonsági követelményeknek is". Ez azt jelenti, hogy egy adott termék vagy termékcsalád tekintetében el kell dönteni azt, hogy a gyártó felelősségi körébe tartozó üzemi gyártásellenőrzési rendszer szükséges és elégséges feltétele-e a megfelelőség igazolásának, vagy pedig a 13. cikk (4) bekezdésében említett kritériumok teljesítésével összefüggő okoknál fogva szükségessé válik egy elismert tanúsító szerv bevonása.

(2) A 13. cikk (4) bekezdése előírja, hogy az így meghatározott eljárást meg kell jelölni a megbízásokban és a műszaki előírásokban. Ezért kívánatos a termékek vagy termékcsaládok a megbízásokban és a műszaki előírásokban használt fogalmának a meghatározása.

(3) A 13. cikk (3) bekezdésében meghatározott két eljárás részletes leírása a 89/106/EGK irányelv III. mellékletében megtalálható. Ezért minden egyes termék vagy termékcsalád tekintetében szükséges azon módszereknek a III. mellékletre való hivatkozás mellett történő egyértelmű előírása, amelyekkel a két eljárást meg kell valósítani, tekintve, hogy a III. melléklet bizonyos rendszereket előnyben részesít.

(4) A 13. cikk (3) bekezdésének a) pontjában meghatározott eljárás megfelel a III. melléklet 2. szakaszának ii. pontjában leírt első (folyamatos felügyelet nélküli) lehetőségben, valamint a második és harmadik lehetőségekben meghatározott rendszereknek. A 13. cikk (3) bekezdésének b) pontjában leírt eljárás megfelel a III. melléklet 2. szakaszának i. pontjában és a III. melléklet 2. szakaszának ii. pontjában leírt első lehetőségben (folyamatos felügyelettel) meghatározott rendszereknek.

(5) Az e határozatban foglalt intézkedések összhangban állnak az építésügyi állandó bizottság véleményével,

ELFOGADTA EZT A HATÁROZATOT:

1. cikk

A I. mellékletben meghatározott termékek megfelelőségét a gyártó által működtetett üzemi gyártásellenőrzési rendszeren túlmenően egy olyan eljárással kell igazolni, amelyben egy elismert tanúsító szerv részt vesz a gyártásellenőrzés vagy maga a termék értékelésében és felügyeletében.

2. cikk

A II. mellékletben meghatározott megfelelőségi igazolási eljárást a 89/106/EGK irányelv 4. cikkében említett megbízásokban és műszaki előírásokban meg kell jelölni.

3. cikk

Ennek a határozatnak a tagállamok a címzettjei.

Kelt Brüsszelben, 2002. május 13-án.

a Bizottság részéről

Erkki LIIKANEN

a Bizottság tagja

I. MELLÉKLET

Az emberi fogyasztásra szánt vízzel érintkező csőszerelvények és tároló rendszerek, csövek, tartályok, szelepek, csapok, szivattyúk, vízórák, védelmi és biztonsági eszközök, szerelvények, ragasztók, illesztékek, hézagtömítők, tömítések, membránok, műgyanták, bevonatok béléssel együtt, kenőanyagok és zsírok.

II. MELLÉKLET

MEGFELELŐSÉGI IGAZOLÁS

Az alábbiakban felsorolt termék(ek) és tervezett felhasználási terület(ek) tekintetében a CEN/CENELEC/EOTA felkérést kap a vonatkozó, az 89/106/EGK irányelv 4. cikkében említett műszaki előírásokban a következő megfelelőségi igazolási rendszer(ek) előírására:

Termék(ek) Tervezett felhasználási terület(ek) Szint(ek) vagy osztály(ok) Megfelelőségi igazolási rendszer(ek)

- Szerelvények (cső- és tároló rendszerek) - Csövek - Tartályok - Szelepek, csapok, szivattyúk, vízórák, védelmi és biztonsági eszközök - Szerelvények, ragasztók, illesztékek, hézagtömítők, tömítések - Membránok, műgyanták - Bevonatok - Kenőanyagok, zsírok Az emberi fogyasztásra szánt víz továbbítására/elosztására/tárolására szolgáló berendezések a fogyasztói csapokig, beleértve a csapokat is - 1+1

1 + rendszer: lásd az ÉTI III. melléletének 2. i. pontja, a minták szúrópróbaszerű vizsgálatával 1 A termékek teljesítményét, kivéve a termékek egészségügyi tulajdonságaira vonatkozó teljesítményt, (az emberi fogyasztásra szánt vízzel való érintkezésre vonatkozó alkalmasság), az 1999/472/EK határozat rendelkezéseit követve kell értékelni (HL L 184., 1999.7.17., 42. o.).

A rendszer előírásának olyannak kell lennie, hogy ott is alkalmazható legyen, ahol a teljesítményt nem kell egy bizonyos tulajdonság tekintetében meghatározni, mivel legalább egy tagállam egyáltalán nem rendelkezik az ilyen tulajdonságra vonatkozó jogi követelménnyel (lásd a 89/106/EGK irányelv 2. cikkének (1) bekezdését, valamint ha alkalmazható, az értelmező dokumentumok 1.2.3. záradékát). Ilyen esetekben a gyártó - amennyiben nem akarja a termék ilyen tekintetben vett teljesítményét közölni - az ilyen tulajdonság ellenőrzésére nem kötelezhető.

[1] HL L 220., 1993.8.30., 1. o.

[2] HL L 40., 1989.2.11., 12. o.